Twist (konfekt)

Twist er en konfektblanding produsert av Freia/Mondelēz. Twist selges i poser som inneholder innpakkede konfektbiter av forskjellig slag. Navnet kommer av måten bitene pakkes inn i papir og plast, det engelske ordet twist kan blant annet bety «å vri, sno, tvinne». Teknikken var en nyvinning da Twist ble lansert i 1957. Innholdet fornyes stadig, og biter kommer og går. «Lakris» og «Cocos» er de to eneste bitene som har vært med helt siden starten.

Historikk

Twist ble lansert av godteriprodusenten Freia i Norge i 1957 og ble raskt populært. Det var en ren tilfeldighet som gjorde at Freia begynte å produsere Twist. Bakgrunnen skal ha vært en forespørsel fra Etiopian Airlines om konfekt som var pakket inn enkeltvis. Freia hadde tilfeldigvis en tvistemaskin fra 20-årene stående, en maskin som kunne vri endene på papiret slik at konfektbiten var forseglet inni papiret. Og denne maskinen ble tatt i bruk igjen. Til å begynne med var det både konfektbiter og drops i Twistpakningen og de første posene veide 160 gram og kostet 7 kroner. Nå finnes Twistposene i 4 ulike størrelser. Fra 1957 til 1963 måtte sjokoladen Monolit tas ut av produksjon til fordel for Twist. Etter hvert kom Twist også til de andre nordiske landene Sverige (1958), Danmark (1963) og Finland (1964), men mesteparten av konsumet står nordmennene for; det selges tre ganger så mye twist i Norge som i Sverige. Det produseres 1500 tonn Twist i året og det er Nordens største poseprodukt.

Produksjon

Twist er et komplisert og kostbart produkt å produsere. Fra 1957 og frem til 1973 ble bitene pakket manuelt i posene, men nå skjer det automatisk. De første tvistemaskinene hadde en kapasitet på 60 biter i minuttet, nå pakker dagens høyteknologiske maskiner 1000 biter per minutt. Variasjonen av hvor mange av hver bit, er helt tilfeldig. Produksjonen av Twist ble flyttet fra Freia til søsterselskapet Marabou i Sverige på midten av 1990-tallet, inntil selskapene ble slått sammen noen år etter milleniumsskiftet. Den eneste biten som produseres i Norge idag, er Lakris-biten.
Twistposen blir forøvig gitt ut i to størrelser: 130g og 250g. Rundt juletider lanseres også en kampanjepose på 500g. Freia bruker å skifte ut enkelte biter annethvert år.
Etter at det ble endret oppskrift på Twist i 2017 og produktet nå inneholder animalsk gelatin, har Det Mosaiske Trossamfund i Oslo måttet stryke produktet fra sin liste over Kosher matvarer. Produktet er dermed nå heller ikke halal, og kan nå ikke lenger spises av jøder, muslimer eller veganere.

Design og emballasje

Designet av emballasjeposen og de enkelte twistpapirene endrer seg stadig, men har beholdt den opprinnelige lukningen øverst i posen med et svart belte. Tidligere var twistbitene pakket inn i et sølvpapir omgitt av et gjennomsiktig papir, men etter 1999 er de pakket inn i ett ugjennomsiktig papir. Unntaket er lakris, som er den eneste biten med tolags innpakning.
Selve twistposen har også gjennomgått endringer:
1958: Første design: sort og gjennomsiktig

1996: Nytt design: rødt og gjennomsiktig

2001: Nytt design: rødt og gjennomsiktig

2005: Nytt design: tilbake til sort og gjennomsiktig

Banantwist

Banantwist er et særnorsk fenomen og hører til de eldste twistbitene. Den har vært å finne i Twist-posen helt siden 1967. Freia fjernet Banantwist i 2001 etter en markedsundersøkelse i 1999 og dette vakte sterke reaksjoner. Freia mottok daglig klager på dette og Frode Heggelund fra Tromsø startet en egen internettkampanje for å få tilbake bananbiten. Freia snudde og i februar 2006 dukket biten opp igjen i twist-posene. Tidligere hadde den en rund form, men siden 2006 har den hatt en mer firkantet form. Banantwist utgjør i dag 20 prosent av all twisten som blir solgt i løsvekt i Freia-butikken på Karl Johan og er den sjokoladebiten de selger mest av. Cocos kommer på andreplass med 12 prosent av løsvektsalget mens Lakris og Nøtti deler tredjeplass med 10 prosent av salget hver.